open-index/open-wikipedia-markdown huggingface dataset:
Jean Daniel Cadinot

**Jean Daniel Cadinot** (10. veebruar 1944 Pariis, Prantsusmaa – 23. aprill 2008 Prantsusmaa) oli prantsuse fotograaf, filmilavastaja, -stsenarist ja -produtsent. Ta oli üks tuntumaid homoseksuaalse pornograafia tootjaid Euroopas.

Cadinot lavastas filme ka pseudonüümide **Tony Darcq** ja **Tony Dark** all.

## Elulugu

Jean Daniel Cadinot sündis 1944. aastal, keset Teist maailmasõda, okupeeritud Pariisis rätsepate perekonnas. Lapsepõlves unistas ta maalikunstniku elust, läks seetõttu vanematega tülli ja põgenes 17-aastaselt kodust. Lõpuks omandas ta tehnilise hariduse Pariisi tehnikaülikoolis (École nationale supérieure d’arts et métiers) ja õppis fotograafiat riiklikus fotograafiakoolis.

1960. aastatel alustas Cadinot filmistuudios Valois Studios tööd peavoolufilmide lavastajana. Selle kõrvalt hakkas ta väljaõppinud fotograafina tegelema fotograafiaga ning keskendus homoerootilistele alastifotodele. Tema esimesed tuntumad aktifotod on tehtud kirjanik Yves Navarre’ist ning modellist-muusikust Patrick Juvet’st. Cadinot’ esimesed erootilise tooniga fotod ilmusid Prantsusmaa geiajakirja Gai Pied esmanumbris 1979. aasta aprillis. 1980. aastaks oli tal ilmunud 17 fotoalbumit, mida oli maailmas ostetud enam kui 250 000 eksemplari. 

Cadinot otsustas karjääri jätkata erootiliste filmide tootmisega. 1978. aastal asutas ta filmistuudio French Art, mis keskendus 16 mm lindile filmitud geipornograafiliste filmide tootmisele. 30-aastase kineastikarjääri kestel kirjutas ta stsenaariumi ligi 60 filmile ja ka lavastas need, produtsendina korraldas ta enam kui 40 pornograafilise filmi tootmist.

Cadinot suri 23. aprillil 2008 südamerabandusse.

## Stiil
Jean Daniel Cadinot’ filmid liigitatakse kvaliteetpornograafia alla. Tema filmidele on iseloomulik põhjalikult läbi mõeldud süžee, tavafilmidest eristavad neid sageli ainult harrastusnäitlejate kasutamine ja mõõdukas hulk *[[hardcore]]*-stseene. Stsenaariumi alusena kasutas ta sageli sündmusi oma elust, kuid inspiratsiooni andsid ka ta modellide ja näitlejate jutustatud lood. 

Cadinot kasutas peamiselt noori, väheste kogemustega osatäitjaid ning tähtsustas seda, et näitlejad teeksid eelkõige seda, mis neile endale meeldib. Seetõttu on ta filme peetud ka emotsionaalselt realistlikeks.

Cadinot eelistas elada ja töötada maal, mistõttu paljud ta filmid on filmitud Prantsusmaa looduses. Sagedaseks tegevuskohaks oli ka Põhja-Aafrika, sel põhjusel kasutas ta oma filmides ohtralt araabia päritolu osatäitjaid. Tuntumad selliste filmide näited on "Harem" (1984), "Hammam" (2004) ja "Nomades" (2005).

## Filme

## Viited

## Välislingid
*
*Jean Daniel Cadinot’ koduleht *(prantsuse, inglise ja itaalia keeles)*
David Ben-Guriyyon

**David Ben-Guriyyon** (kasutatakse ka nimekuju **David Ben-Gurion**; heebrea דָּוִד בֶּן-גּוּרִיּוֹן‎; sünninimi **David Grün**; 16. oktoober 1886 Płońsk, Kongressi-Poola, Venemaa Keisririik – 1. detsember 1973, Tel-HaShomer, Iisrael) oli Iisraeli esimene peaminister. Ben-Guriyyon oli pühendunud sionist, kel oli oluline roll Iisraeli riigi rajamises ja ülesehitamises.

Ben-Guriyyon pidas peaministriametit aastatel 1948–1963, lühikese vaheajaga aastatel 1954–1955. Ta juhtis Iisraeli 1948. aasta Araabia-Iisraeli sõja ajal ja 1956. aasta Suessi kriisi ajal, mil Iisrael vallutas Siinai poolsaare.

Tema isa Avigdor Grün oli advokaat ja Hoveve Tsiyyoni liikumise üks juhte Płońskis. Ema Scheindel suri, kui David oli 11-aastane.

David kasvas üle tulihingelise sionistina. Varssavi ülikoolis õppides ühines ta 1904 marksistliku liikumisega Po'ale Tsiyyon ('Siioni töölised'). 1905. aasta revolutsiooni ajal vahistati ta kaks korda. Järgmisel aastal, šokeerituna juutidevastastest pogrommidest Ida-Euroopas, emigreerus ta Osmanite riigi valduses olevasse Palestiinasse, kus sai üheks Po'ale Tsiyyoni liikumise juhtidest.

1912. aastal astus ta Istanbuli ülikooli ja võttis endale perekonnanime *Ben-Guriyyon* 66. aastal Juudamaal toimunud Rooma-vastase ülestõusu juhi Yosef Ben-Guriyyoni järgi. David Ben-Guriyyon töötas ka ajakirjanikuna. 1915. aastal saadeti ta poliitilise tegevuse pärast Osmanite riigist välja.

Ben-Guriyyon asus elama New Yorki, kus tutvus Venemaalt pärit Paula Munweisiga. Nad abiellusid 1917 ja said kolm last.

1918. aastal astus Ben-Guriyyon Suurbritannia sõjaväkke juudi leegioni. Pärast Esimese maailmasõja lõppu naasis ta perega Palestiinasse, mille Suurbritannia väed olid Osmanite riigilt vallutanud.

Ben-Guriyyon külastas 5. mail 1933 Eestit ning kohtus Tallinnas rahvusvahelise juudi noorteorganisatsiooni HaShomer HaTsa'ir liikmetega.

Ajakiri Time nimetas Ben-Guriyyoni postuumselt 20. sajandi saja kõige mõjukama isiku hulka.

## Viited
Etioopia vapp

**Etioopia vapp** on Etioopia riigivapp. Vapp on praegusel kujul kasutusel alates 1996. aastast.

Ringikujulise vapi helesinisel taustal on kollane pentagramm, millest lähtuvad radiaalsed kiired. Kuningas Saalomoni pitsatilt pärinev pentagramm sümboliseerib rahva ühtsust ja rahvustunnet.

## Vaata ka
* Etioopia lipp
Vostokneftedobõtša

**Vostokneftedobõtša** (vene *Востокнефтедобыча*) oli Nõukogude Liidus 1930. aastatel eksisteerinud riiklik ühendus, mis koondas NSV Liidu idaaladel nafta tootmisega tegelevaid ettevõtteid. Sellesse kuulus kokku viis trusti – Bašneft, Kuibõševneft, Sõzranneft, Prikamneft ja Buguruslanneft.

On teada, et 1938. aastal pumpasid ühendusse kuuluvad ettevõtted maapinnast välja neli miljonit tonni toornaftat.

Ühenduse peakorter asus Kuibõševi linnas. Ühendus tegutses vaheaegadega aastatel 1930–1939, selle viimane juht pärast tegevuse taastamist oli alates augustist 1938 tulevane naftatööstuse minister Nikolai Baibakov. 

1939. aastal allutati ühendusse kuulunud ettevõtted ilmselt otse NSV Liidu küttetööstuse rahvakomissariaadi Ida piirkonna naftahankimise peavalitsusele.
Zimbabwe vapp

**Zimbabwe vapp** on Zimbabwe riigivapp. Vapp on kasutusel alates 21. septembrist 1981.

Vapikilpi hoiavad kaks künkal seisvat suurkudut, kes sümboliseerivad Zimbabwe erinevaid etnilisi gruppe. Nende jalge ees kasvavad nisu, puuvill ja mais on rahva peamised toidu- ja elatisallikad. Vapikilbi roheline värv sümboliseerib maa viljakust, sinised ja valged lained tähistavad vett. Kilbi keskel on Suur-Zimbabwe riigist säilinud ajaloomälestis. Kilbi taga on kõblas ja Kalašnikovi automaat, mis sümboliseerivad võitlust ja tööd ning üleminekut sõjalt rahule. Punane täht vapikilbi kohal tähistab tulevikulootust. Rahvusembleemiks saanud Suur-Zimbabwe varemetest leitud linnukuju kujutis näitab rahvusteadvust.

Vapikilbi all on lint rahvusliku motoga "Ühtsus, vabadus, töö".

## Vaata ka
* Zimbabwe lipp
Süüria vapp

**Süüria vapp** on Süüria riigivapp.

Kuldne pistrik hoiab enda ees kilbikujulist Süüria lippu (triibud vertikaalseks keeratud) ja küüniste vahel araabiakeelset kirja, mis tõlkes on "Süüria Araabia Vabariik".
Psühhedeelia

**Psühhedeelia** (kreeka keeles ψυχή *psyché* ehk 'hing' ja δήλος *délos* ehk 'avalduma') on 1960. aastatel kujunenud subkultuur, mille liikmed manustavad sageli psühhedeelikume. Sama terminit kasutatakse ka psühhedeelse kunsti ja muusika kohta.

Psühhedeelse kogemuse puhul tajutakse vaimule varem tundmatuid ettekujutusi või kogetakse vaimu loomingulist vabanemist tavapärastest piirangutest. Psühhedeelne seisund on kogemuste jada, mis võib tuleneda nii aistingulisest puudulikkusest kui ka psühhedeelsetest ainetest. Esinevad kuulmis- ja/või nägemishallutsinatsioonid, muutub maailma tajumine, tekivad teisesed aistingud ja müstilised kogemused ning aeg-ajalt võivad ilmneda ka psühhoosisarnased seisundid. Aistingute puudulikkus võib mõjuda lühikest aega lõõgastavalt ja kosutavalt, kuid see võib pikemaajalisel kestusel põhjustada ängistust, hallutsinatsioone (nii meeldivaid kui ka hirmutavaid), häirivaid mõtteid, depressiooni ning ebasotsiaalset käitumist.

### Psühhedeelne kunst
Psühhedeelne kunst on 1960. aastatel USA-s ja Suurbritannias tekkinud kunstistiil, mida iseloomustavad intensiivsed värvikombinatsioonid ja voolavad vormid. Seda on tihti seostatud hallutsinogeenide (LSD, hallutsinogeensed seened) tarvitamisega. 

Tuntumad esindajad: 
*Mati Klarwein
*Rick Griffin
*Victor Moscoso
*Stanley Mouse ja Alton Kelley
*Wes Wilson
*Hipgnosis

### Psühhedeelne koomiks
Tuntumad esindajad:
*Robert Crumb
*S. Clay Wilson
*Victor Moscoso
*Rick Griffin
*Robert Williams
*Gilbert Shelton

### Psühhedeelne muusika
Tuntumad esindajad:
*The Grateful Dead
*Jefferson Airplane
*Big Brother and the Holding Company
*Iron Butterfly
*Gong
*The Jimi Hendrix Experience
*The Doors
*Cream
*Soft Machine
*Pink Floyd (Syd Barretti periood)
*The Beatles (periood 1965–1967)
*13th Floor Elevators
*Bubble Puppy
*Third Bardo

### Psühhedeelne valgusetendus
"Brotherhood of Light"

## Kirjandus
*Jaanus Harro. "Uimastite ajastu", Tartu Ülikooli Kirjastus, 2006 ja 2017 

## Välislingid

*Tõnis Kahu loeng "Psühhedeelne kultuur" Ööülikoolis
*World Psychedelic Forum
Roop

**"Roop"** on mitmetähenduslik sõna:
***[[Ahjuroop|Roop]]**, ahjus süte kohendamiseks kasutatav tööriist
***[[Roop (muusika)|Roop]]**, keelpilli keelte all olev tugi
***[[Planeerimisroop|Roop]]**, suurte põllupindade silumiseks ette nähtud masin
***[[Kraaviroop|Roop]]**, põllu vahekraavide kallaste lamendamiseks mõeldud tööriist
***[[Roop (aadlisuguvõsa)|Roop]]**, Liivimaa aadlisuguvõsa

***Roop** on ka Läti asula Straupe saksakeelne nimi.
Ahjuroop

**Roop** ehk **ahjuroop** on pika või lühema varrega, tavaliselt täismetallist tööriist. Roopi kasutatakse hõõguvate või põlevate materjalide liigutamiseks tulekoldes, et need paremini põleksid, ja ahjust süte väljatõmbamiseks.

Ahjuroobi alumine osa on sepistatud 2...5 sentimeetri laiuseks ja 10...30 sentimeetri pikkuseks ning kuni 5&nbsp;mm paksuseks sirgeks leheks ja on selle osa ulatuses täisnurga all kõrvale keeratud. Varre teises otsas on tavaliselt rõngas, et roopi oleks mugavam käes hoida ja üles riputada.

Valmistatakse ka roope, millel on metallvarre jätkuks puuvars.

Kaminaroobiks kutsutakse  väiksemat ahjuroopi. Kaminaroobid on tihtipeale kunstipärasemalt sepistatud.

## Vaata ka

*Ahjuhark
Lavi allikas

**Lavi allikas** on ohvriallikas Lääne-Viru maakonnas Vinni vallas Pandivere kõrgustiku idaosas. 

Allikas piirneb Männikvälja mõhnastikuga, mille külgedel langeallikad avanevad. Allikate summaarne vooluhulk on 108–441 l/s.

Allikas on arheoloogiamälestisena muinsuskaitse all. 

## Viited

## Välislingid
* 
* 
* Lavi ohvriallikas Hiite Maja SA andmekogus.
Unetša

**Unetša** on linn Venemaal Brjanski oblastis, Unetša rajooni keskus. Asub Unetša jõe ülemjooksul.

Linn on tekkinud 1887. aastal rajatud raudteejaama juurde ja sai linnaks 1940.

Unetša on raudteesõlm. Seal on ajaloo- ja koduloomuuseum.

## Viited

## Välislingid
*http://www.unecha.net
Leeuwini hoovus

**Leeuwini hoovus** on soe hoovus India ookeanis. Hoovab mööda Austraalia läänekallast lõunasse. Kõigi teiste ookeanide idakallastel hoovavad hoovused ekvaatori poole, Atlandi ookeanis Kanaari ja Benguela hoovus, Vaikses ookeanis California ja Peruu hoovus. India ookean on idas Malai saarestiku väinade kaudu ühenduses Vaikse ookeaniga, seepärast hoovab Leeuwini hoovus ekvaatorist eemale. Leeuwini hoovus koosneb soojast veest. Seal elab vähe kala, seevastu kasvab seal koralle.
Pärnu maantee (täpsustus)

**Pärnu maantee** nime kannab mitu tänavat Eesti eri paigus:

Harju maakonnas:
***[[Pärnu maantee]]**, tänav Tallinnas
** aadressiobjekt ulatub ka Saue valda Laagrisse ning Saku valda Jälgimäele

Järva maakonnas:
***[[Pärnu maantee (Roosna-Alliku)|Pärnu maantee]]**, tänav Paide linnas Roosna-Allikul

Lääne maakonnas:
***[[Pärnu maantee (Lihula)|Pärnu maantee]]**, tänav Lihulas

Pärnu maakonnas:
***[[Pärnu maantee (Are)|Pärnu maantee]]**, tänav Tori vallas Ares
***[[Pärnu maantee (Pärnu-Jaagupi)|Pärnu maantee]]**, tänav Põhja-Pärnumaa vallas Pärnu-Jaagupil
***[[Pärnu maantee (Häädemeeste)|Pärnu maantee]]**, tänav Häädemeeste vallas Häädemeestel
***[[Pärnu maantee (Lavassaare)|Pärnu maantee]]**, tänav Pärnu linnas Lavassaares
***[[Pärnu maantee (Sindi)|Pärnu maantee]]**, tänav Sindis
***[[Pärnu maantee (Tori)|Pärnu maantee]]**, tänav Tori vallas Toril
***[[Pärnu maantee (Tõstamaa)|Pärnu maantee]]**, tänav Pärnu linnas Tõstamaal

Rapla maakonnas:
***[[Pärnu maantee (Lelle)|Pärnu maantee]]**, tänav Kehtna vallas Lelles
***[[Pärnu maantee (Märjamaa)|Pärnu maantee]]**, tänav Märjamaa vallas Märjamaal

Viljandi maakonnas:
***[[Pärnu maantee (Abja-Paluoja)|Pärnu maantee]]**, tänav Mulgi vallas Abja-Paluojal
***[[Pärnu maantee (Karksi-Nuia)|Pärnu maantee]]**, tänav Mulgi vallas Karksi-Nuial
***[[Pärnu maantee (Põhja-Sakala)|Pärnu maantee]]**, tänav Põhja-Sakala vallas Kõpul
***[[Pärnu maantee (Viljandi)|Pärnu maantee]]**, tänav Viljandis

## Vaata ka
*Pärnu tänav
*Tallinna–Pärnu–Ikla maantee, E67 osa Eestis
Revolver (album)

"**Revolver**" on The Beatlesi seitsmes stuudioalbum, mis ilmus 5. augustil 1966. Lood salvestati aprillist juulini. Esialgu taheti albumi pealkirjaks panna "Abracadabra", kuid siis leiti, et sellise pealkirjaga album on juba ilmunud.

Albumi muusikas on stilistilisi uuendusi, mida arendati edasi järgmistel albumitel.

2002. aastal hääletasid muusikaajakirja Rolling Stone lugejad selle kõigi aegade parimaks albumiks ning 2003. aastal valis sama ajakirja poolt kokku pandud asjatundjate žürii "Revolvri" paremuselt kõigi aegade kolmandaks albumiks.

## Laulud
Kõikide laulude autorid on John Lennon ja Paul McCartney (Lennon/McCartney), kui pole märgitud teisiti. "Revolver" oli George Harrisoni läbilöögiks laulukirjutajana. Albumil on kolm tema lugu.
Lennoni sõnul on osa lugusid kirjutatud LSD mõju all.

### A-pool
# "Taxman" (George Harrison) – 2:39
# "Eleanor Rigby" – 2:07
# "I'm Only Sleeping" – 3:01
# "Love You To" (Harrison) – 3:01
# "Here, There and Everywhere" – 2:25
# "Yellow Submarine" – 2:40
# "She Said She Said" – 2:37

### B-pool
# "Good Day Sunshine" – 2:09
# "And Your Bird Can Sing" – 2:01
# "For No One" – 2:01
# "Doctor Robert" – 2:15
# "I Want to Tell You" (Harrison) – 2:29
# "Got to Get You into My Life" – 2:30
# "Tomorrow Never Knows" – 2:57
Pillivõimendi

**Pillivõimendi** on elektriliste pillide võimendamiseks kasutatav aparatuur, mis koosneb tavaliselt võimendist ja kõlarist. Valmistatakse spetsiaalseid võimendeid kitarri (nii akustilise kui ka elektrikitarri tarvis), klahvpillide (Fender Rhodes, Hammondi orel, süntesaatorid), bassi (nii akustilise kui ka elektribassi jaoks), hääle jne võimendamiseks.
Erinevused harjutus- ja esinemisvõimenditel seisnevad kvaliteedis, suuruses, võimsuses, hinnas ja tehnoloogias – kas on tegemist transistor- või lampvõimendiga ning kas on eraldi võimendi "pea" (inglise *head*) ja kõlar (kõlarikast).
## Tuntud pillivõimendite tootjaid

*Fender
*Marshall
*Orange
*Roland
*Yamaha
*Mesa Boogie

## Vaata ka
*kitarrivõimendi
Nihkedeformatsioon

**Nihkedeformatsioon** on keha kuju muutus, mille käigus keha elementaarrööptahukate nurgad muutuvad, muutumatuks jäävad aga rööptahuka mõõtmed.

Nihkedeformatsioon tekib nihkepingete mõjul.

Kui ette kujutada sellist rööptahukat, mis on ehitatud 12 pulgast, ja kui seda väänata, siis pulkadevahelised nurgad muutuvad, nende pikkused aga mitte. Kuna keha ei pea tingimata olema rööptahukakujuline, on nihkedeformatsiooni puhul vaatluse all elementaartahukas. Terve keha, mis võib olla ka ümmargune, koosneb siis elementaarrööptahukatest.

## Vaata ka
*Nihkeelastsusmoodul
Miiliahi

**Miiliahi** ehk **miiliauk** on puusöe saamiseks kasutatav valdavalt maasse kaevatud auk, milles puude põletamisel õhuhapniku ligipääsuta (nimetatakse **miilimiseks**) tekib puusüsi. Suurtes kogustes söepõletamine oli algselt tavaks mõisates.
 
## Ahju ehitus

Miiliahi kaevati maasse, kuid Saaremaal on sütt põletatud ka maapealsetes miiliahjudes. Mõõtmetelt oli maasse kaevatud ahi umbes 5-6 meetrit pikk, 2 meetrit lai ja 1,5 meetrit sügav.

Ühe võimaliku ahjuehitustüübi kohaselt laotati miiliahju põhja põigiti kaikaid, mis kaeti tulehakatuseks kuivade puulaastudega. Neile asetati omakorda kuuse- või männipakud, mille peale kanti paks kuuseokaste kiht. Järgnevalt kaeti käik tihedalt mätastega, et tuli vaikselt hõõguks. Põletati umbes kolm ööpäeva.

Teine ehitustüüp oli selline, et umbes 2 meetri pikkuste puupakkude katmisel kasutati liivasegust mulda, kuid pakkude mõlemad otsad jäeti katmata.

Maa peale ehitatud miiliahjude puhul kasutati aga tuulepoolses küljes paiknevat madalat kivimüüri, mis oli vajalik selleks, et tuli virnas üles ei tõuseks, vaid liiguks mööda virna sissepoole.

## Miiliahju kasutamine

Ehitusvariandi puhul, kus puupakud on täielikult kaetud, süüdati tuli tuulepoolsest otsast ning valvati, et leegid mätaste vahelt välja ei pääseks. Seda meetodit kasutades võttis süte valmimine mitu ööpäeva, mille jooksul ei tohtinud miiliahju kordagi valveta jätta. Mätaste vahelt tõusvad leegid tuli kohe uute mätastega summutada. See, kas söed on valmis, tehti kindlaks rauast oraga torkides.
Miiliahju jahtudes tõsteti mättad pealt ning võeti söestunud puupakud välja. Kui põletamine õnnestus hästi, olid kõik puupakud niisama terved, kui ahju pannes ja täielikult söestunud.

Kui puupakkude mõlemad otsad olid miiliauku asetades katmata jäetud, tehti tuli puupakkude lahtijäetud kohtadesse. Seejärel, kui otsad olid söestunud ja arvati, et tuli juba keskele ulatub, kaeti ka otsad liivaga ning löödi terava vaiaga miiliahju lakke auke. Nende aukude kaudu väljus ahjus tekkiv suits tugeva joana.

Võimalik oli ka variant, mille puhul pisteti miiliaugus asunud latid alt põlema ning alles seejärel kaeti ahi pealt kinni ja jäeti latid söeks hauduma.

## Põletusmaterjal

Parimaks söematerjaliks peeti hästikuivanud männipakke, kuid nende puudumisel kasutati kuuske. Üheks põletamiseks kulus umbes 5-6 hobusekoormat puitu.
 
## Miiliahjude saatus

Eestis kadusid miiliahjud kasutusest 20. sajandi alguses, kuna sepatööl hakati miilisöe asemel kivisütt kasutama.

Tänapäeval on mõnes Eesti paigas hakatud uuesti miiliahju kasutama ning nõnda on valmistatud grillsütt. Näiteks on Lihula Lions-klubi korraldanud mitu aastat miilipõletamist üritusel "Lihula miil" ning kasutanud söemüügist saadud raha heategevuslikul otstarbel.

## Vaata ka
*Lubjaahi
*Tõrvaahi

## Viited

## Välislingid
*Söepõletamisest Eesti Rahva Muuseumi kodulehel
*Pilte miilipõletusest Lihulas
Ḩamad ibn Jābir Āl Thānī

**Ḩamad ibn Jābir Āl Thānī** (sündinud 1959. aastal) on Katari valitseva perekonna liige, kes oli 3. aprillist 2007 kuni 26. juunini 2013 Katari peaminister.
Dohna

**Dohna** on linn Saksamaal Saksimaa liidumaal Saksi Šveitsi – Ida-Maagimäestiku kreisis.

2008. aastani kuulus linn Saksi Šveitsi kreisi.

## Linnaosad
Sürßen, Borthen, Burgstädtel, Gorknitz ja Bosewitz.

## Viited

## Välislingid

* Bad Schandau koduleht
Frank Zappa

**Frank Vincent Zappa** (21. detsember 1940 – 4. detsember 1993) oli USA helilooja, muusik ja filmilooja. Üle 30 aasta pikkuse karjääri jooksul kehtestas ta end loominguliselt mitmekülgse, viljaka ja selgelt eristuva helilooja, kitarrivirtuoosi ja bändiliidrina. Zappa kirjutas eri žanrites heliloomingut rokkbändidele, džässansamblitele, süntesaatoritele, arvutile ja sümfooniaorkestritele, muuhulgas luues *[[musique concrète]]-*teoseid, kasutades varem salvestatud, sünteesitud või sämplitud materjale. Lisaks muusikale lõi Frank Zappa animatsioone, lühifilme, muusikavideoid ja albumikujundusi. Ta oli kurikuulus oma poliitiliselt eriti ebakorrektsete satiirilis-irooniliste laulusõnade poolest, samuti poliitiliselt teravate ja ühiskonnakriitiliste sõnavõttudega ajakirjanduses.

Hoolimata harvast suuremast kommertsedust, oli Frank Zappa viljakas – ta kirjutas muusikat, salvestas, käis bändidega ringreisidel, andis ajakirjandusele intervjuusid, produtseeris ja turustas enda ja teiste artistide loomingut. Zappa produtseeris sõltumatult kokku ligi 60 The Mothers of Inventioni ja sooloalbumit. Ta sai mitu Grammy nominatsiooni, 1988. aastal anti talle albumi "Jazz from Hell" eest parima instrumentaalse rokketteaste auhind (ingl *Best Rock Instrumental Performance*).

1995. aastal võeti Frank Zappa  vastu Rock and Roll Hall of Fame’i ja 1997. aastal pälvis ta elutöö eest Grammy. 2005. aastal lisati tema biitleid pilav 1968. aasta album "Mothers of Invention, We're Only in It for the Money" USA Riikliku Salvestiste Säilitamise Nõukogu koostatavasse registrisse. Samal aastal valis ajakiri Rolling Stone ta 71. kohale ajaloo 100 parima artisti hulgas (100 Greatest Artists of All Time). 2007. aastal nimetas tema sünnilinn Baltimore 9. augusti ametlikuks Frank Zappa päevaks (*Frank Zappa Day*). Eestile lähim Zappa mälestusmärk asub Vilniuses.

## Frank Zappa eluajal ilmunud albumid
Rea lõpus on koht USA edetabelites.

## [[Kaver]]- ja/või [[mälestus]]albumid

## Välislingid
* Frank Zappa ametlik koduleht
* 
* Mart Niineste. Frank Zappa – rokkmuusika Salvador Dali Niineste. epl.ee, 4. detsember 2008.
Vanamõisa mõisa sild

**Vanamõisa sild** on 19. sajandist pärinev 64 meetri pikkune ja keskosas 5 meetri laiune paekivist kaarsild Pärnu maakonnas Vanamõisa mõisa juures üle Vanamõisa jõe.

## Välislingid
*
.fi

**.fi** on Soome Interneti tippdomeen. Domeen on kasutusel alates 1986. aastast.

Varem said selle tippdomeeni alla oma domeeninime registreerida vaid Soome ettevõtted kas ettevõtte või registreeritud kaubamärgi nimega. 2003. ja 2006. aastal piiranguid leevendati, nüüd saavad tippdomeeni kasutada ka eraisikud, kuid kaubamärkide registreerimine domeeninimena on endiselt võimalik ainult neid omavatele ettevõtetele.
.se

**.se** on Rootsi Interneti tippdomeen. Domeen on kasutusel alates 1986. aastast.

Tippdomeeni haldab Rootsi Interneti Sihtasutus (Internetstiftelsen i Sverige, varem Stiftelsen för Internetinfrastruktur - Internetiinfrastruktuuri Sihtasutus), kuid domeenid tuleb registreerida volitatud registripidajate kaudu.

Enne 2003. aastat oli domeenide registreerimine üsna piiratud, seda said teha vaid üleriigiliselt registreeritud ettevõtted, ühingud ja asutused ning domeen pidi olema väga sarnane organisatsiooni nimega. Ei olnud lubatud registreerida domeene üksikutele toodetele ja kaubamärkidele (see oli võimalik teise astme domeeni tm.se all, kuid see lahendus ei olnud populaarne). Üksikisikud ja kohalikult registreeritud organisatsioonid võisid samuti registreerida teise astme domeeni alla, vastavalt pp.se ja .se.

Alates 2003. aastast võivad kõik organisatsioonid ja üksikisikud registreerida kui tahes mitu domeeni otse .se alla. Samast aastast sai võimalikuks domeeninimedes kasutada tähti å, ä, ö, ü ja é.

## Välislingid
*Koduleht
.uk

**.uk** on Ühendkuningriigi Interneti tippdomeen. Domeen on kasutusel alates 1985. aastast.

2012. aasta märtsis ületas registreeritud .uk domeenide arv 10 miljoni piiri. Sama kuu seisuga oli .uk maailmas kasutatavuselt neljandal kohal ning tippdomeenidest edastasid seda .com, .de ja .net.

## Viited
.su

**.su** oli Nõukogude Liidu tippdomeen. Domeen on kasutusel alates 1990. aastast.

Kuigi Nõukogude Liit lagunes juba 1991. aasta lõpus, kasutatakse domeeni endiselt. Kui 2007. aastal oli su-domeenis registreeritud ligi 10 000 veebisaiti, siis oktoobriks 2011 oli registreeritud juba 98 000 veebisaiti. 3. veebruaril 2025 oli domeenis 111 695 saiti.

## Viited
.ax

**.ax** on Ahvenamaa Interneti tippdomeen. Domeen on kasutusel alates 2006. aastast. Enne seda kasutas enamik Ahvenamaa veebisaite alamdomeeni .aland.fi.

Domeeni võivad kasutada organisatsioonid ja inimesed, kelle tegevus- või elukoht on Ahvenamaa või kes on sinna registreeritud.
.lv

**.lv** on Läti Interneti tippdomeen. Domeen on kasutusel alates 1993. aastast.

Domeeni registreerimine ei ole piiratud ainult Lätiga seotud saitidele, kuigi viimased on registreerimisel eelisseisus, aga mujal maailmas ei ole see domeen eriti populaarne.

## Välislingid
*Domeeni registreerimise sait
.za

**.za** on Lõuna-Aafrika Vabariigi Interneti tippdomeen. Domeen on kasutusel alates 1990. aastast.

Za ei ole lühend Lõuna-Aafrika praegustest ametlikest nimedest, vaid hollandikeelsest nimest Zuid-Afrika, mis kehtis ametlikuna aastatel 1961-1983. Tänapäeval on tavalisem nimekuju Suid-Afrika, kuid .sa on Saudi Araabia tippdomeen.
Pan

**Pan** või **PAN** võib tähendada:
***[[Pan (Saturni kaaslane)|Pan]]**, Saturni kaaslane.
***[[Pan (ansambel)|Pan]]**, Türgi ansambel. 

****Pan***, šimpansi perekonna ladinakeelne teaduslik nimetus.

* **[[Panama|PAN]]**, Panama 3-täheline riigikood ISO järgi
* **[[Isikuvõrk|PAN]]**, arvutustehnikas ühe isiku piires toimiv kohtvõrk (*Personal area network*)

## Vaata ka
*Paan
.jp

**.jp** on Jaapani Interneti tippdomeen. Domeen on kasutusel alates 1986. aastast.

2022. aasta seisuga oli domeenile registreeritud üle 1,7 miljoni saidi.

## Viited

## Välislingid
*Domeeni registreerimine
.no

**.no** on Norra Interneti tippdomeen. Domeen on kasutusel alates 1987. aastast. Domeeni haldab UNINETT.

.no domeeninimedes võib kasutada Norra ametlikes keeltes leiduvaid tähemärke. Lisaks ladina tähestiku tähtedele on nendeks:

æ·ø·å·á·à·ä·č·ç·đ·é·è·ê·ŋ·ń·ñ·ó·ò·ô·ö·š·ŧ·ü·ž
Sambia vapp

**Sambia vapp** on Sambia Vabariigi riigivapp. Vapp on kasutusel alates riigi iseseisvumisest 24. oktoobril 1964.

Vapi kujundus pärineb osaliselt endiselt Põhja-Rodeesia embleemilt. Kilg-merikotkas sümboliseerib vabadust ja rahva tulevikulootusi. Vapikilbil on kujutatud Victoria juga, mis voolab alla mööda musti kaljusid. Must värv sümboliseerib ka Aafrika rahvaid ning Zambezi jõge, mille järgi riik on nime saanud. Sümbolid maapinnal tähistavad Sambia loodusressursse, põllumajandust ja elusloodust. Kilbi kohal on kõblas ja kirka, mis sümboliseerivad põllutööd ja mäetööstust.

Kilbi all on lint rahvusliku motoga "Üks Sambia, üks rahvas".

## Vaata ka
* Sambia lipp
Munalaskme–Laitse tee

**Munalaskme–Laitse tee** (registrinumbriga 11381) on kõrvalmaantee Saue vallas. Tee pikkus on 8,4001 km. 

Tee saab alguse Riisipere–Vasalemma tee kümnendal kilomeetril Munalaskme külas. Tee kulgeb läbi Munalaskme, Kibuna, Kaasiku, Vansi ja Laitse küla. Tee lõpeb Ruila–Laitse tee viiendal kilomeetril Laitse külas. 

Tee ei ületa ühtegi silda, küll aga viit truupi. Teele jääb neli bussipeatust: Munalaskme, Kibuna, Laitse (Kaasiku küla) ja Laitse (Laitse küla).

Teega ristub kolmandal kilomeetril Laitse–Kibuna tee, neljandal kilomeetril Keila–Riisipere raudtee ja Laitse aiandusühistute tee.

Kiiruspiirangud on Laitse külas ja Kaasiku külas tiheasustusega aladel ning raudteeülesõidukoha piirkonnas (50 ja 70 km/h). Teevalgustus on Kaasiku külas tiheasustusega alal kuni raudteeülesõidukohani.

Kibuna külas jääb teest lõuna poole Spordiklubi Villu autokrossirada.

## Viited
.рф

**.рф** on Venemaa Interneti tippdomeen, mis võeti kasutusele 2010. aastal. See on esimene tippdomeen, mis kasutab mitteladina kirjatähti. Selle domeeninimega internetiaadressid hakkavad olema ainult kirillitsas. Esimestena hakkasid öösel vastu 13. maid 2010 tööle Venemaa presidendi ja valitsuse veebisaidid (http://президент.рф ja http://правительство.рф). Jaanuaris 2013 oli registreeritud 780 085 domeeni.

## Välislingid
 
* .рф domeeni IP aadressid
* Venemaa saab kirillitsas domeeni
* Кириллический домен ".рф" появится в Сети в 2008 году
* Пресс-конференция «Итоги развития российского национального домена RU в 2007 году»
.ch

**.ch** on Šveitsi Interneti tippdomeen. Domeen on kasutusel alates 1987. aastast. Domeeni nimi tuleneb Šveitsi ladinakeelsest nimest *Confoederatio Helvetica*.
Jaan Männik

**Jaan Sven Männik** (sündinud 15. aprillil 1945 Ljungbys Rootsis) on Eesti ärijuht ja poliitik, endine Eesti Panga nõukogu esimees. Tal on kahe riigi kodakondsus (Eesti ja Rootsi).

## Haridus
Jaan Männik on lõpetanud Örebro keskkooli 1963 ja Lundi Tehnikaülikooli masinaehituse erialal 1971.

## Töökäik
Jaan Männik on töötanud Torontos Anglo Traders Ltd-s planeerimisspetsialistina 1972–1973, Alfa-Laval AB-s 1973, Rootsi energiaametis hankespetsialistina 1974–1975, KMW-s insenerina 1975–1978, Alfa-Laval AB-s 1978–1986, Rootsi Kaitsejõudude Instituudis juhtivkonsultandina 1986–1989 ning Telia AB Stockholmi piirkonna investeeringute järelevalves 1989–1991.

Ta osales Eesti valitsuse ja Telia vahel ASi Eesti Telefon moodustamise läbirääkimistel 1991–1992. Seejärel töötas ASi Eesti Telefon Tallinna piirkonna direktorina 1993–1995, ASi Eesti Telefon juhatuse esimehena 1997–2000 ning ASi Eesti Telekom juhatuse esimehena 2000–2007.

Alates 2007. aastast oli ta Eesti Arengufondi ja Estonian Airi nõukogu liige. 13. mail 2008 nimetas Riigikogu 62 poolthäälega Jaan Männiku Eesti Panga nõukogu esimeheks, tema ametiaeg algas 13. juunil 2008 ja lõppes 12. juunil 2013.

## Poliitiline tegevus
Eesti 2006. aasta presidendivalimistel oli Jaan Männik üks erakonna Res Publica kandidaate.

2013. aastal hakkas ta tegema ettevalmistusi uue erakonna loomiseks.

Alates 20. maist 2015 oli Jaan Männik Isamaa ja Res Publica Liidu liige. Ta kandideeris 6. juunil 2015 peetud suurkogul erakonna esimeheks, kuid jäi häältega 210:685 alla Margus Tsahknale. Ta lahkus erakonnast 20. septembril 2016. 12. augustil 2021 astus ta taas Isamaa liikmeks.

Ta kandideeris 2023. aasta valimistel Riigikokku, kogus valimisringkonnas nr 2 (Tallinna Kesklinna, Lasnamäe ja Pirita linnaosad) 52 häält ning ei osutunud valituks.

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 64 häält ning ei osutunud valituks.

## Isiklikku
Jaan Männik on korporatsiooni Ugala vilistlane.

## Publikatsioonid
* Jaan Männik: Edukus on nagu hakkliha. Ta ei seisa niisama Eesti Päevaleht, 10. mai 2008
* Kaks riiki ühes kriisis: Rootsi ja Eesti erinevused ning sarnasused Postimees, 6. detsember 2008

## Tunnustus
* 2008 Valgetähe IV klassi teenetemärk
* 2012 Maksumaksja sõber
* 2013 Eesti Kaubandus-Tööstuskoja II klassi aumärk

## Viited

## Välislingid
* Sulev Vedler, Suurfirma juht tahab presidendiks Eesti Ekspress, 12. aprill 2006
* Marko Liibak, Heasüdamlik Männik liidab Äripäev, 26. aprill 2007
* Jaan Männik loobus kokkuhoiu nimel ametiautost Delfi, 9. juuli 2008 
* Jaan Männik: pensioniea tõus või 100 000 immigranti Pakistanist? Postimees, 16. detsember 2008
* Lauri Linnamäe. Jaan Männik: arvestama peab ka aastatepikkuse surutisega Postimees, 31. jaanuar 2009
* Sulev Oll. Jaan Männik: Kärbete taga ei paista kiusu Maaleht, 5. veebruar 2009
* Andres Reimer. Jaan Männik: Eesti Pank vajab suuri sisemisi muudatusi Ärileht.ee, 25. veebruar 2009
Laitse aiandusühistute tee

**Laitse aiandusühistute tee** (registrinumber 11382) on kõrvalmaantee Saue ja Lääne-Harju vallas. 

Tee pikkus on 4,6 km, millest lõviosa on Saue vallas ning Lääne-Harju valda jääb vaid umbes 100 meetri pikkune lõik pärast Vahepere silda Vasalemma jõel. 

Tee saab alguse Kaasiku külas Laitse raudteepeatuses, ta ületab 150 meetri pärast Munalaskme–Laitse tee ning 5. kilomeetril Vasalemma jõe. Tee kulgeb läbi Kaasiku, Vansi, Laitse ja Lemmaru küla. Tee lõpeb Lemmaru külas, Lääne-Harju vallas. 

Tee ületab ühe truubi ja ühe silla. 

Bussipeatusi teele ei jää.

Kuni 2,4 kilomeetrini on tee mustkattega, edasi jätkub kruusatee. Tee on klassita. Liiklussagedus on mustkattega teeosas 200-500 autot ööpäevas, edasi kuni 200 autot ööpäevas. Kiiruspiirangute kohta andmed puuduvad. Tee on valgustatud raudteepeatuse ja Munalaskme–Laitse tee vahel.

## Viited
Kibuna jaama tee

**Kibuna jaama tee** (registrinumber 11384) on kõrvalmaantee Saue vallas. 

Tee pikkus on 2,7 km. Tee saab alguse Riisipere–Vasalemma tee 11. kilomeetril Munalaskme külas. Tee kulgeb läbi Kibuna küla ja lõpeb Kibuna raudteepeatuse juures. 

Tee ei ületa ühtegi silda, küll aga kaks truupi. 

Teega ristub 2. kilomeetril Laitse–Kibuna tee. 

Bussipeatusi teele ei jää.

Tee on kruusatee. Tee on klassita. Liiklussagedus teel on kuni 200 autot ööpäevas. Kiiruspiirangute ja teevalgustuse kohta andmed puuduvad.

## Viited
Synclavier

**Synclavier** on varajane New England Digitali (lõpetas tegevuse 1991) toodetud digitaalne FM-süntesaator ja sämpler. Kuigi Synclavieri peetakse üldiselt digitaalseks pilliks, on osa heliprotsessist aparaadil siiski analoogne.

Synclavier mõjutas ja mõjutab senini muusikuid (instrumenti kasutatakse siiani filmimuusika ja helikujundajate (*sound designer*), muusikaprodutsentide ja elektroonilise muusika arsenalis), kuna oli juba väljatulekuaastal 1975 niivõrd ajast ees nii oma mitmekülgsuse, eesrindliku tehnoloogia ja tänapäevani iseloomuliku helikeele poolest. 

### Tuntud Synclavieri kasutajaid
*Depeche Mode 
*Frank Zappa
*Kate Bush
*Neil Young
*Herbie Hancock
*A-ha
*Yes
*Benny Andersson
*Robert Henke hüüdnimega Monolake (üks Ableton Live'i loojaid)
*...

### Vaata ka
*Waveframe
*Fairlight CMI
*Computer Music Melodian
Gus Grissom

**Virgil Ivan Grissom** (tuntud kui **Gus Grissom**; 3. aprill 1926 Mitchell, Indiana – 27. jaanuar 1967 Cape Canaveral, Florida) oli USA astronaut. 

Grissom õppis Purdue Ülikoolis mehaanikat ning lõpetas selle bakalaureusekraadiga. Seejärel liitus ta USA õhujõududega ja sooritas Korea sõjas üle 100 lahingulennu. 1955. ja 1956. aastal õppis ta lennundustehnikat ning omandas katselenduri kutse.

1959. aastal valiti Gus Grissom NASA astronautide esimesse gruppi. 21. juulil 1961 sai temast Al Shepardi järel teine kosmoselennu sooritanud ameeriklane. Suborbitaalne lend kosmoselaeva Liberty Bell&nbsp;7 pardal kestis 15 minutit ja 37 sekundit. Ookeani maandumisel oleks Grissom peaaegu uppunud, kui kapsli luuk seletamatul põhjusel iseenesest avanes.

Gemini 3 komandörina tegi Gus Grissom koos John W. Youngiga kolm tiiru Maa orbiidil. Temast sai esimene astronaut, kes oli teist korda kosmoses.

Gus Grissom valiti esimese Apollo-lennu komandöriks. Ta hukkus 27. jaanuaril 1967 Apollo 1 lennueelsel testimisel puhkenud tulekahjus, jäädes koos meeskonnakaaslaste Ed White'i ja Roger B. Chaffeega põlevasse kapslisse lõksu.

## Viited

## Välislingid
Seeria (muusika)

**Seeria** (inglise keeles *serie*) on muusikalise parameetri väärtuste järjestatud hulk.

Dodekafoonias kasutatakse seeria tähenduses sõna "rida" (inglise keeles *row*, *tone row*; saksa keeles *Reihe*, *Tonreihe*) ehk "kaksteisthelirida", millega tähistatakse kaheteistkümne võrdtempereeritud 12-helisüsteemis heliklassi järjestatud hulka.

Seriaalne meetod eeldab lisaks helikõrgusele mistahes muusikalise parameetri, näiteks helivältuse, helikestuse, dünaamika, tämbri jne väärtuste seeriate loomist.

Muusikalise hulgateooria mõjutusel võib sõna "seeria" tänapäeval tähendada nii muusikaliste elementide järjestamata hulka ehk rühma või kogumit (inglise keeles *set*) kui ka järjestatud hulka ehk rida (inglise keeles *row*). 

Seeria mõiste võeti kasutusele seoses seriaalse meetodi väljakujunemisega 1940.–1950. aastatel. 
 
## Vaata ka
*Seriaalne meetod
*Serialism
*Dodekafoonia
*Hulk (muusika)
Seeria

**Seeria** on samalaadsete asjade rida või rühm. 

Sõna on kasutusel ka terminina: 
***[[Seeria (muusika)|Seeria]]** on muusikas järjestatud elementide rida.
***[[Seeria (majandus)|Seeria]]** on partii seeriatootmises.
***[[Seeria (laskmine)|Seeria]]** on erinevatel laskepositsioonidelt lastava kindla laskude arvuga laskeharjutus.
***[[Seeria (ökoloogia)|Seeria]]** on ökoloogias taimekooslusele iseloomulikud arengujärgud suktsessiooni käigus. 
***Seeria** on mitmeosalise filmi üks jagu. 
***Margiseeria** on sari samateemalisi postmarke.
Luup (purjekas)

**Luup** (hollandi keeles *sloep*) on ühemastiline pikipurjestusega ja ühe eespurjega väiksem lihtsam purjelaev või purjekas.

## Jagunemine
Luup võib olla kas kahvel- või bermuudataglasega. 
***Bermuudaluup** on tänapäeval levinuim purjejahi, sealhulgas sportjahtiklasside taglastuse üldine tüüp. Purjestus koosneb kolmnurksest suurpurjest ehk grootpurjest ja ühest eespurjest - genuast või harvem fokast. Lisaks on tänapäevastel bermuudaluupidel sageli spinnaker või gennaker. Ühekohaline sportjaht on tavaliselt eespurjeta.

***Kahvelluup** oli levinud peamiselt 19. - 20. sajandil rannasõidupurjekate üldise taglastustüübina. Kahvelluupide purjestus koosnes nelinurksest suurpurjest ehk kahvelpurjest või priitpurjest ja ühest eespurjest - fokast. Kahvelpoomi ja masti vahel võis lisanduda topsel.

## Pildid

Rigging-sloop-berm.svg|Bermuudapurjestusega luup
Sail plan sloop.svg|Kahvelpurjestusega luup


## Iseloomustus
Luup on lihtsalt käsitsetav purjekas. Erinevalt kutrist on mast paigutatud rohkem vööri poole ja üldjuhul puudub või on väga lühike pukspriit. Pukspriidi puudumine lihtsustab sadamates manööverdamist.

## Välislingid
Mereviki: Luup
Kutter

**Kutter** (inglise keeles *cutter*) on või on varem olnud teatud tunnustega purjelaev, teenistuslaev, kalalaev või laeva abipaat.

## Kutri tähendusi ja kirjeldusi
*Kutter on ühemastiline pikipurjestusega purjekas, millel on üldjuhul vähemalt kaks eespurje ja pukspriit. Kutri purjed on kas kahvelpurjest grootpuri (kahvel-kutter) ja topsel (ka lüügerpuri) või nende asemel bermuudapuri (bermuuda-kutter). Pukspriidi kohal on foka, kliiver ja mõnikord ka fliiger. Kiireid kutreid kasutati kuni 19. sajandini peamiselt kalapüügi-, lootsi-, tolli- ja postilaevadena, aga ka väiksemate kaubalaevadena. Nüüdisajal on kutter kasutusel põhiliselt purjespordis või muus rekreatsioonis.

* Kutter on Ameerika Ühendriikide rannavalve iga aluse liigitav nimetus (inglise k *Coast Guard Cutter*), mis on vähemalt 20&nbsp;m pikk, vajab alalist meeskonda ja on kohandatud meeskonna pikaajaliseks viibimiseks laeval. Üle 55&nbsp;m pikkused kutrid alluvad otse kas Atlandi või Vaikse ookeani ala rannavalvekeskusele, lühemad piirkondlikele keskustele.

* Kutter oli avatud aeru-, purje- või mootorpaat kauba- ja sõjalaevadel reisijate ja väikese kaubakoguse veoks, aerupaat sõudevõistlusteks. Sellest terminist on osaliselt mõjutatud tänapäevane sõna "kaater".

* Kutter oli 18. sajandil väike või keskmise suurusega mereväe purjelaev, mida kasutati näiteks Briti mereväes valvelaevana, sidelaevana, luurelaevana ja kaaperlaevana. Mitme suurtükiga relvastatud kutri purjestus koosnes suurest kahvelpurjest, kuni kolmest raapurjest ja suurest kliivrist pika kliiverpoomi kohal.

* Kutter oli väike kahemastiline kalalaev, harvem kaubalaev, mida kasutati Lääne- ja Põhjamerel. Kutter oli pikipurjestusega, mõlemas mastis kahvelpurjed topseilidega ning ühe või kahe eespurjega vertikaalse vöörtäävi ja peaaegu horisontaalse pukspriidi kohal. 20. sajandil hakati kutrit kasutama mootorpurjekana ja nimetama . Fishkutri pikkus oli üldjuhul 18&nbsp;m, laius 5,6&nbsp;m, parda kõrgus 2,4&nbsp;m ja kandevõime 100 t.

## Vaata ka
* Kat
* Luup
* Ketš
* Valvelaev
* Kaater
.ua

**.ua** Ukraina Interneti tippdomeen. Domeen on kasutusel alates 1992. aastast.

2021. aasta alguse seisuga oli domeenile registreeritud ligi 550 000 veebisaiti.

## Viited

## Vaata ka
*.укр
Hulk (muusika)

**Hulk** (inglise keeles *set*) on muusikas ühte tüüpi muusikaliste objektide, näiteks ühe muusikalise parameetri (näiteks heliklassi, helivältuse, helikestuse, helitugevuse, tämbri vms) väärtuste kogum ehk seeria. Hulk võib muusikas esineda järjestamata hulga ehk rühmana või järjestatud hulga ehk reana.

Hulga mõiste on tulnud muusikas kasutusele seoses muusikalise hulgateooria tekkimisega 1940. aastate lõpus Ameerika muusikateoorias. 

## Vaata ka
*Muusikaline hulgateooria
.ad

**.ad** on Andorra Interneti tippdomeen. Domeen on kasutusel alates 1996. aastast.

Domeeni haldab Andorra Telecom.

## Välislingid
*Domeeni registreerimise veebileht
Brian Cusworth

**Brian Cusworth** (sündinud 9. märtsil 1984) on Ameerika Ühendriikide endine elukutseline korvpallur, kes tuli hooajal 2007/08 Tartu Ülikool/Rocki koosseisus Eesti meistriks ning valiti nii põhihooaja kui ka finaalseeria kõige väärtuslikumaks mängijaks.

## Noorus
Cusworth hakkas korvpalli mängima 9-aastaselt 1993. aastal Saint Louises. Pärast keskkooli astus Cusworth Harvardi ülikooli ja mängis ka seal korvpalli. Harvardis olid tema keskmised näitajad 17,4 punkti, 9,1 lauapalli ja 1,5 resultatiivset söötu mängus. 

## Elukutselise karjäär
Pärast nelja aastat Harvardis teenis Cusworth lepingu Eesti klubi Tartu Ülikool/Rockiga, kus ta sai juba algusest koha põhiviisikusse. Enamiku oma punktidest korvi alt ja pealt pannes visanud Cusworth võitis Tartu fännide seas suure populaarsuse. Üheks suuremaks punktiskoorijaks oli Cusworth ka tähtsates mängudes Permi Ural Greati vastu, kui mängiti EuroCupi Final Fouri koha peale. EuroCupi finaalturniiril ei näidanud aga Cusworth ootuspärast mängu ning jäi suhteliselt kahvatuks. 

Eesti korvpalli meistriliiga finaalis mängiti BC Kalev/Cramo vastu. Cusworth näitas kogu finaalseeria jooksul väga head mängu. Esimeses mängus hankis ta 19 lauapalli, teises viskas aga üle 30 punkti. Tartu alistas Kalevi mängudega 4 : 0 ning Cusworth valiti Eesti Meistriliiga põhihooaja ja finaalseeria kõige väärtuslikumaks mängijaks. 

2008/09. hooajaks siirdus Cusworth Hispaaniasse, kus mängis esiliigaklubis CB Breogán ning hooaegadel 2009/10 ja 2010/11 kõrgliigaklubis Manresa.

2012. aastal sõlmis Cusworth lepingu NBA tütarliiga G League'i klubiga Maine Red Claws, misjärel liitus 2013. aastal Saksamaa kõrgliigaklubiga Ulmi Ratiopharmiga.

## Saavutused
* Eesti meister (2008)
* Eesti korvpalli meistriliiga kõige väärtuslikum mängija (2008)
* Eesti korvpalli meistriliiga finaalide kõige väärtuslikum mängija (2008)
* Eesti karikavõistluste teine koht (2008)

## Varia
Peale korvpalli harrastab Cusworth klaverimängu. 

## Välislingid
*Brian Cusworth – ESPN.com
Abu (täpsustus)

**[[Abu]]** on Saaremaa rahvarõivaste liistik. 

**Abu on mitme koha nimi:

***Abu** on jõgi [[Jaapan]]is.
***Abu** on asula [[Jaapan]]is.
***Abu** on asula [[Guinea-Bissau]]s [[Canogo]] saarel. 
***Abu''' on asula Guinea-Bissaus Formosa saarel.

## Vaata ka
*Abū
*Abu Dhabi
Vallo Allingu

**Vallo Allingu** (sündinud 11. jaanuaril 1978) on eesti endine elukutseline korvpallur, kes tuli neljakordseks Eesti meistriks ja võitis viis Eesti karikat. Allingu kuulus aastatel 2002–2008 Eesti korvpallikoondisse.

## Klubikarjäär
Korvpallikarjääri alustas Allingu 1998. aastal klubis Puuviljaparadiis, seejärel liitus korvpalliklubiga Rakvere. Rakveres mängis Allingu 2002. aastani, visates mängus keskmiselt 12 punkti. 

Seejärel liitus Allingu Tartu Ülikooli / Rockiga. Seal sai temast algkoosseisu mängija ja tema keskmisteks näitajateks olid 7,1 punkti ja 6 lauapalli mängus. Järgmisel, 2003/04. hooajal viskas ta keskmiselt 9 punkti ja hankis 5 lauapalli. Samal aastal tuli ta koos Tartu Ülikooli / Rockiga esimest korda Eesti meistriks. 2004/05. hooajal olid tema keskmised näitajad 9,7 punkti, 6,1 lauapalli ja 0,4 viskeblokeeringut mängus. Finaalides jäädi alla Ehitustööriistale (praegune Kalev/Cramo) ning saadi kokkuvõttes teine koht. 

2005/06. hooajal tõusid Allingu näitajad 10,9 punkti ja 7,4 lauapallini mängus. Jälle tuli finaalides võtta vastu napp kaotus BC Kalev/Cramolt ja jäädi teist aastat järjest Kalevi järel teiseks. 2006/07. hooajal olid Allingu näitajad tema karjääri parimad: ta viskas keskmiselt 13,3 punkti ja võttis maha 6,1 lauapalli. Sel hooajal tuli Tartu Rock klubi ajaloos neljandat korda Eesti meistriks. 

Tartu Rockile kujunes aga 2007/08. hooaeg üheks aegade edukaimaks. EuroCupi turniiril jõuti nelja parema hulka ning tuldi teist aastat järjest Eesti meistriks. Seekord alistati Kalev mängudega 4 : 0, kusjuures neljandas mängus tuldi välja üle 20-punktisest kaotusseisust. Allingu pidi sellel hooajal mängudesse sekkuma vahetusest, kuna põhikoosseisu kuulus keskmängija Brian Cusworth. Ka 2008/09. hooajal ei saanud Allingu korralikult mängida, kuna 2008. aasta suvel tehtud operatsioonist polnud jalg korralikult taastunud. Pärast Tanel Teini tippkorvpallist loobumist oli Allingu ka Tartu Ülikooli /Rocki kapten. 

2012/13. hooaja lõpus otsustas Allingu profikorvpalliga lõpparve teha.

## Koondisekarjäär
Vallo Allingu tegi debüüdi Eesti korvpallikoondises 2001. aasta lõpus Läti korvpallikoondise vastu, kui viskas Eesti 69 : 66 võidumängus kaks punkti.

Allingu kuulus aastatel 2002–2008 Eesti koondisse ning osales 2005. ja 2007. aasta Euroopa meistrivõistluste valikmängudes. 

## Saavutused
* neljakordne Eesti meister (2004, 2007, 2008, 2010)
* viiekordne Eesti karika võitja (2002, 2004, 2009, 2010, 2011)

## Isiklikku
12. veebruaril 2000 abiellus Liinaga. 2000. aastal sündis tütar Ingebor-Megy, 2002. aastal tütar Triinu-Mai.

Pärast sportlaskarjääri on Allingu olnud eraettevõtja põllumajanduses.

## Viited

## Välislingid
*
Holstre järved

**Holstre järved** on termokarstilise geneesiga järvestik Viljandimaal Viljandi vallas. Järved on limnoloogiliselt tüübilt eutroofsed. 

Need on:
*Holstre järv (3,5 ha)
*Holstre Mustjärv (1,6 ha)
*Holstre Linajärv (1,9 ha)

Koos Pulleritsu ja Pirmastu külas asuvate järvedega nimetatakse järvi **Holstre-Pirmastu järvedeks**. Sinna kuuluvad lisaks Holstre järvedele:

* Kulli järv (7,9 ha)
* Tilli järv (2,5 ha)
* Rõika järv (2,2 ha)

## Viited
Kuningvere järv

**Kuningvere järv** asub Tartu maakonnas Peipsiääre vallas. Selle pindala on 24,5 ha (2007). 

Järv on limnoloogiliselt tüübilt kalgiveeline rohketoiteline. 

Järve ja selle ümbruse kaitseks on loodud Kuningvere kaitseala.

## Välislingid
*
Marek Doronin

**Marek Doronin** (sündinud 9. jaanuaril 1983) on Eesti endine elukutseline korvpallur.

Ta mängis G4S Eesti Korvpalli Meistriliigas klubi Tartu Ülikool/Rock meeskonnas.

Korvpallikarjääri alustas Doronin 1993. aastal Tartu KK-s Jüri Neissaare juhatusel. Seejärel sai Doronin lepingu Tartu Deltaga, mille nimeks sai hiljem Rock. Doronin loobus tippspordist 2016. aasta augustis.

Marek Doronin oli 2010. aasta seisuga ainus tegevkorvpallur, kes oli jõudnud vaid 28-aastaselt tulla 6 korda Eesti meistriks. Sportlaskarjääri jooksul tuli ta 7 korda Eesti meistriks ja võitis 8 korda Eesti karika.

## Süüdistus omastamises
Eesti Akadeemilise Spordiliidu (EASL) juhatus esitas 18. märtsil 2026 prokuratuurile endise töötaja vastu hagiavalduse, milles süüdistas teda 70 000 euro omastamises ja nõudis kahju hüvitamist. Tund aega hiljem teatas Tartu Ülikooli korvpallimeeskond, et mänedžer Marek Doronin lahkub ametist. Ajakirjanduse andmetel olid need seigad omavahel otseselt seotud.

## Viited

## Välislingid
*
Jeffree Star

**Jeffree Star** (sünninimi **Jeffrey Lynn Steininger**; sündinud 15. novembril 1986 Los Angelese maakonnas Californias) on Ameerika Ühendriikide modell, moedisainer, meigikunstnik ja laulja.

Tema isa suri, kui Jeffree oli kuueaastane, ning ta kasvas üles alkohoolikust emaga. Lauljakarjääri alustas ta 2006. aastal tänu populaarsusele MySpace'is ning lõpetas 2013. aastal teadmata põhjusel. Ta on tuntud oma androgüünse stiili poolest.

2014. aastal lõi ta oma kosmeetikafirma Jeffree Star Cosmetics, mida reklaamib oma YouTube'i kanalil.
Abu (Canogo)

**Abu** on asula Guinea-Bissaus Bolama piirkonnas Canogo saarel.

Kõrgus merepinnast on umbes 16 m.  

Elanike arv on umbes 1500.